ভুয়ো খবরের ভিত্তিতে ইজরায়েলের বিরুদ্ধে সুর চড়িয়ে বিতর্কে পাকিস্তানের প্রতিরক্ষামন্ত্রী। ইন্টারনেটে প্রকাশিত ভুয়ো এক প্রতিবেদনে দাবি করা হয়েছিল, সিরিয়ায় পাক-সেনা নামানো হলে পরমাণু হামলায় ধ্বংস করা হবে পাকিস্তানকে। ওই প্রতিবেদনের তথ্য যাচাই না করেই পাক প্রতিরক্ষামন্ত্রী খাজা মহম্মদ আসিফ ক্ষোভ উগরে টুইটারে লেখেন, ‘‘সিরিয়ায় আইএস-বিরোধী অভিযানে পাকিস্তানের ভূমিকার কথা ধরে নিয়ে ইজরায়েলের প্রতিরক্ষামন্ত্রী পরমাণু হামলার তোপ দেগেছেন। ইজরায়েল ভুলে গিয়েছে, পাকিস্তানের কাছেও পরমাণু অস্ত্র রয়েছে।’’